Predkladacia správa

Vláda Slovenskej republiky svojím uznesením č. 832 z 19. októbra 2005 k návrhu Národného strategického referenčného rámca 2007 - 2013 (I. verzia) uložila v bode C.16 podpredsedovi vlády SR a ministrovi hospodárstva SR definovať predbežné priority pre cieľ Európska teritoriálna spolupráca – Interregionálna (medziregionálna) spolupráca a predložiť ich v termíne do 15. decembra 2005 na rokovanie vlády SR.
 
Na základe uvedenej úlohy a v rámci procesu prípravy budúceho programového obdobia 2007 - 2013 vypracovalo Ministerstvo hospodárstva Slovenskej republiky, ktoré plní funkciu Národného orgánu pre oblasť interregionálnej spolupráce v súčasnom skrátenom programovom období 2004 - 2006, návrh predbežných priorít pre cieľ Európska teritoriálna spolupráca – Interregionálna spolupráca.

Uvedený návrh vychádza z rozsahu pomoci pre cieľ Európska teritoriálna spolupráca – Interregionálna spolupráca vymedzeného v návrhu nariadenia Európskeho parlamentu a Rady o Európskom fonde regionálneho rozvoja, návrhu Strategických usmernení Spoločenstva pre programové obdobie 2007 - 2013 a zároveň zohľadňuje výsledky doterajších rokovaní Európskej komisie s členskými štátmi o budúcnosti interregionálnej spolupráce.

Návrh jednotlivých priorít môže byť ďalej pozmenený a spresnený v nadväznosti na vykonanie zmien v nariadeniach týkajúcich sa fondov EÚ, Strategických usmerneniach Spoločenstva na roky 2007 - 2013, ako aj výsledky ďalších rokovaní partnerských štátov v súvislosti s prípravou programových dokumentov pre oblasť interregionálnej spolupráce na budúce programové obdobie. Definitívna podoba a názvy jednotlivých priorít budú uvedené v spoločnom programovom dokumente, ktorý po vypracovaní zo strany jednotlivých partnerských štátov bude následne zaslaný Európskej komisii na schválenie. 

Predkladaný materiál neobsahuje doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.

Predkladaný materiál bol predmetom medzirezortného pripomienkového konania, v rámci ktorého Ministerstvo financií SR vznieslo zásadné pripomienky. Dňa 14. decembra 2005 sa na MH SR uskutočnilo rozporové konanie, na ktorom boli predkladateľom materiálu všetky pripomienky akceptované a zapracované do textu. Materiál je na rokovanie vlády SR predkladaný bez rozporu.